PATVIRTINTA

Kaišiadorių meno mokyklos

direktoriaus 2019 m. sausio 18 d.

įsakymu Nr. V-16

**MOKINIO MOKYMOSI PASIEKIMŲ (INDIVIDUALIOS PAŽANGOS)**

 **ĮSIVERTINIMO/VERTINIMO TVARKOS APRAŠAS**

**I. BENDROSIOS NUOSTATOS**

1. Mokinio individualios pažangos įsivertinimo tvarkos aprašas (toliau – aprašas) reglamentuoja formalųjį švietimą papildančio ugdymo pradinio ugdymo (pr. u.) 1 – pagrindinio ugdymo (pg. u.) 4 klasių mokinių ir NŠ (neformaliojo švietimo) individualios pažangos vertinimo tvarką Kaišiadorių meno mokykloje (toliau – mokykla).

2. Tvarkos apraše vartojamos sąvokos apibrėžtos Lietuvos Respublikos švietimo įstatyme ir kituose teisės aktuose. Apraše vartojamos šios sąvokos:

2.1. Vertinimas – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas.

2.2. Įvertinimas – vertinimo proceso rezultatas, konkretus sprendimas apie mokinio pasiekimus ir padarytą pažangą.

2.3. Įsivertinimas (refleksija) – paties mokinio daromi sprendimai apie daromą pažangą bei pasiekimus.

2.4. Vertinimo informacija – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas).

2.5. Individualios pažangos (ideografinis) vertinimas – vertinimo principas, pagal kurį lyginant dabartinius mokinio pasiekimus ne su kitų mokinių, o su jo paties ankstesniais pasiekimais, stebima ir vertinama daroma pažanga.

3. Mokinio individualios pažangos įsivertinimo/vertinimo tikslai:

3.1. Skatinti kiekvieną mokinį įsivertinti individualią pažangą, apmąstyti sėkmes ir tobulintinus dalykus, priimti pagrįstus sprendimus.

4. Mokinių individualios pažangos įsivertinimo/vertinimo uždaviniai:

4.1. siekiama ugdyti kritinio mąstymo, savivertės gebėjimus:

4.2. analizuoti mokymosi veiklą ir rezultatus, dalyvavimą neformalioje veikloje, turimus socialinius įgūdžius, nustatyti sėkmių ir nesėkmių priežastis;

4.3. planuoti veiklą – numatyti, ką kitą mėnesį, atlikdamas formaliojo (FŠPU) ir neformaliojo ugdymo (NŠ) veiklas, mokinys darys kitaip;

4.4. priimti sprendimus - remiantis turima patirtimi, keltis naujus uždavinius.

**II. MOKINIO INDIVIDUALIOS PAŽANGOS ĮSIVERTINIMO IR DUOMENŲ PANAUDOJIMO** **PROCEDŪROS**

5. Mokytojai parengia mokinių individualias mokymosi pasiekimų (individualios pažangos) įsivertinimo/vertinimo sistemas.

6. Mokslo metų pradžioje mokiniai, mokinių tėvai (globėjai, rūpintojai) supažindinami su mokytojų parengtomis mokinių mokymosi pasiekimų (individualios pažangos) įsivertinimo/vertinimo sistemomis.

7. Mokytojai ugdymo proceso metu nuolat stebi mokinį, pasirinktu būdu fiksuoja individualią pažangą, analizuoja rezultatus, juos aptaria individualiai su mokiniu.

8. Mokinių mokymosi pasiekimų (individualios pažangos) įsivertinimas/vertinimas vykdomas kiekvieną pamoką žodžiu arba raštu.

9. Programų mokytojai analizuoja mokinių individualią pažangą pagal taikomas individualias įsivertinimo sistemas ir aptaria individualiai su mokiniu, jo tėvais (globėjais, rūpintojais), mokyklos administracija.

10. Mokinio mokymosi pasiekimų (individualios pažangos) įsivertinimo/vertinimo aptarimas vykdomas su mokiniu I ir II pusmečio pabaigoje.

10.1. Mokinio mokymosi pasiekimų (individualios pažangos) įsivertinimo/vertinimo aptarimas su tėvais organizuojamas pagal mokytojo individualiai pasirinktą formą (susirinkimas, tėvų savaitė, koncertas ir pan.).

10.2. Mokinio mokymosi pasiekimų (individualios pažangos) įsivertinimo/vertinimo aptarimas su administracija vyksta posėdžių metu.

11. Remiantis mokinių individualios pažangos aptarimų rezultatais, mokiniams numatomos individualios pagalbos kryptys.

12. Mokiniams individualias pagalbos kryptis numato mokytojas parengdamas individualią mokymosi programą įrašant el. dienyne.

13. Mokslo metų pabaigoje programų mokytojai su kiekvienu mokiniu aptaria individualią pažangą per mokslo metus, padeda numatyti tolimesnius asmenybės ugdymo(si) uždavinius.

**III. BAIGIAMOSIOS NUOSTATOS**

14. Mokydamiesi vertinti save, mokiniai tobulina kritinio mąstymo įgūdžius, analizuoja individualią pažangą, numato tolimesnius ugdymo(si) uždavinius, ugdo mokymosi visą gyvenimą kompetencijas.

15. Siūlymus dėl mokinių individualios pažangos ir mokinių individualios pažangos stebėjimo, analizavimo, vertinimo, fiksavimo procedūrų keitimo teikia mokyklos pedagogai, mokiniai, tėvai.

16. Aprašas koreguojamas direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_